# Bestyrelsesmøde

## 20. september 2016

**UDSENDT DAGSORDEN:**

1. **Godkendelse af dagsorden og referat fra sidste bestyrelsesmøde**
2. **Siden sidst**
   1. HM
   2. Elevrådsformanden
3. **Rektors resultatlønskontrakt 2016/17**

Bilag A

1. **Kapacitet**

Bilag B

1. **Indberetning af opgørelse af klassekvotienter**

Bilag C

1. **Studieretninger**

Bilag D

1. **Status på IB**
2. **Byggesagen – masterplan - Ventilation**

Bilag E

1. **Budgetopfølgning 2016**

Bilag F

1. **Lokalløn til lærerne**
2. **Indstilling vedrørende opholdsafgiften på Viborg Katedralskoles kostafdeling**

Bilag G

1. **Budget 2017**

Bilag H

1. **Foreløbig drøftelse af vedtægtsændringer**

Bilag I

1. **Handleplan vedr. sociale klausuler**

Bilag J: bek. om sociale klausuler (bek. nr. 1274 af 4/12/2006)

1. **Skal dagsordenen fortsat sendes med post?**
2. **Kommende bestyrelsesmøder**

* 16. november 2016
* 14. december 2016
* 28. marts 2017
* 8. juni 2017
* 21. september 2017 (ny)
* 15. november 2017 (ny)
* 12. december 2017 (ny)

1. **Evt.**

Deltagere: formand Stig Glent-Madsen, næstformand Peter Rasmussen, Ann-Dorte Christensen, Lone Langballe, Gudrun Bjerregaard, Claus Dithmer, Britt Møldrup, Mathias Lehmann Dahl Pedersen, Lauritz Kristian Bækgaard Rasmussen, rektor Helge Markussen, vicerektor Marianne Westergaard og økonomichef Lena Mørch Nielsen.

**REFERAT**

1. Formand Stig Glent-Madsen bød velkommen. Referatet fra sidste møde blev sammen med dagsordenen godkendt.
2. Siden sidst HM:
3. Viborg Katedralskoles påbud fra arbejdstilsynet om etablering af ventilation i alle lokaler udløb den 1. september 2016. Viborg Katedralskole har skrevet til arbejdstilsynet og bedt om et møde for at forklare, hvorfor færdiggørelsen af den mekaniske ventilation har trukket ud. Viborg Katedralskole har dog i mellemtiden modtaget en rykker for den manglende færdiggørelse. Arbejdstilsynet har nu sagt ja til at mødes og trukket rykkeren tilbage. Det samlede projekt er af arkitektfirmaet Kjær og Richter lovet færdig til maj 2017.
4. Viborg Katedralskole har modtaget et brev fra bevillingsnævnet, hvor de strammer op på reglerne for afholdelse af elevfester. Hvis der skal være udskænkning af alkohol til unge under 18 år, skal festen være lukket. En lukket fest betyder, at kun skolens egne elever kan deltage. Hvis der skal være gæster er skolen forpligtet til kun at udskænke alkohol til personer over 18 år, men ligeledes også kontrollere, at personer under 18 år ikke på andre måder får adgang til alkohol. Der arbejdes i øjeblikket sammen med de øvrige ungdomsuddannelser i Viborg på fælles retningslinjer. For eksempel kan man holde festerne sammen, så de bliver lukkede fester i forening. Viborg Katedralskole har i forvejen en fest, hvor der kun er egne elever.
5. Den 29. september kl. 19 kommer Thomas Skov fra Danmarks Radio i Viborg Katedralskoles hal. Projektet hedder ”skriv med Thomas Skov” og skal udmønte sig i en ungdomsbog, der udkommer til november. Det er DR, som har henvendt sig med projektet og alle interesserede er meget velkomne.

<http://www.dr.dk/om-dr/nyheder/thomas-skov-foer-skriveturne-boeger-er-det-nye-internet>

1. Der arbejdes centralt, men også på skolerne, med den nye gymnasiereform. Loven er endnu ikke endelig vedtaget, og vi venter på bekendtgørelsen og de deraf følgende fagbilag, men der er fokus på reformen ud fra de udmeldinger der er kommet. De nye karakterkrav har været meget omtalt, men for Viborg Katedralskole vil det have minimal betydning. På indholdssiden er det på Viborg Katedralskole primært studieretninger, grundforløbet og tilrettelæggelsen af det 3-årige forløb, der fokuseres på lige nu. Grundforløbet er ændret markant i forhold til tidligere. Blandt andet reduceres det fra 6 til 3 måneder. Ansøgerne skal ikke på forhånd tilkendegive, hvilken studieretning de ønsker. Det nye grundforløb skal være et afklaringsforløb. Viborg Katedralskoles ledelse har haft besøg af en af undervisningsministeriets læringskonsulenter, hvor emnet har været drøftet. Der vil blive sammensat arbejdsgrupper som skal være med til at tilpasse de nye vilkår for grundforløbet, så alt er klar til start i august 2017. Der forventes at være en vedtaget lov samt en bekendtgørelse inden jul. De enkelte fagbilag ventes først i foråret 2017.
2. Den 21. september er der uddannelsesmesse i Tinghallen for alle Viborg kommunes 8-9-10. klasser og deres forældre. Det er en ny måde at informere omkring mulighederne i ungdomsuddannelserne. Tidligere har studievejlederne taget rundt på skolerne og informeret. Det har desværre ikke været muligt for Viborg Katedralskole at få en selvstændig stand til IB uddannelsen. Der er også kun mulighed for at knap 450 ud af de ca. 3.000 gæster kan få adgang til at høre et oplæg om STX. Der har tidligere været uddannelsesmesse, men ikke i denne form.

Senatet:

1. Der har netop været valg i alle 1.g klasserne og senatet er nu på plads.
2. Der har været drøftelser af de varslede besparelser på SU’en. Der forventes at blive strejker og demonstrationer mod besparelserne.
3. Bestyrelsen drøftede ændringerne til oplægget, og enkelte punkter skulle ændres eller præciseres. Bestyrelsen bemyndigede formanden, næstformanden og rektor til at få de sidste detaljer på plads og kontrakten underskrevet. Følgende dele skulle rettes til: rækkefølgen på enkelte punkter, fremhævelse af punkt 6.a, som skal være et selvstændigt punkt. Ændret formulering af ekstrarammens første punkt.
4. Helge Markussen orienterede om baggrunden for, at gymnasierne skal melde en kapacitet ind. Regionen fordeler elever, hvis ansøgertallet overskrider den enkelte skoles kapacitet. Det er sket, men dog ikke sidste gang, hvor ingen skoler havde for mange elever i forhold til kapaciteten. Der indstilles til bestyrelsen, at Viborg Katedralskole hæver kapaciteten på skolens preIB elever fra 50 til 100. Skolen er i opstarts fasen på IB og det kræver plads til eleverne. Bestyrelsen godkendte indstillingen.
5. Bestyrelsen godkendte ledelsens opgørelse af klassekvotienten i forhold til klasseloftet på 28 elever. Skolen har ramt det så tæt som overhovedet muligt. Der er præcis 28 elever i gennemsnit i alle 1.g klasser incl. preIB. Derudover er der 2 omgængere, men de er talt med i klasseloftet for 2015/16 og kan derfor godkendes, som en afvigelse til indberetningen.
6. Helge Markussen gennemgik studieretningsudbuddet, som det forventes at se ud efter at reformen er godkendt. Viborg Katedralskole har valgt enkelte muligheder fra. I de gamle studieretninger var der i de fleste studieretninger 3 fag, hvor der i de nye kun ventes at være 2 fag i flere af studieretningerne. Det bliver langt sværere at tone de nye studieretninger. Men den overordnede holdning er, at der er rigtig mange gode muligheder i de nye studieretninger. Bestyrelsen bakker op om forslaget.
7. Marianne Westergaard orienterede om status på IB. Der er 30 elever på IB1. De er kommet godt i gang. Der har været stor fokus på at få dem ”rystet sammen” Der er 24 nye elever i preIB, som også er kommet rigtig godt fra start. Klasserne fungerer rigtig godt. Der arbejdes med at integrere IB eleverne både på skolen og på kollegiet. I efteråret besøger Mads Fedder Henriksen og nogle lærere en skolen i Sverige, som de håber kan blive en samarbejds- og venskabsskole. IB opstarten på skolen har været en succes, men det giver udfordringer eksternt. Politikerne i Viborg har været meget positive omkring projektet. Det har dog været langt sværere i forhold til ungdommens uddannelsesvejledning. Både med hensyn til brobygning og uddannelsesmessen har der været store udfordringer med at få UU til at anerkende, at STX og IB er 2 vidt forskellige uddannelser. Det er heldigvis endt med, at der kan være brobygning på IB. Til uddannelsesmessen lykkedes det ikke at få lov til at få en stand til STX og en til IB. Det er meget uheldigt, at der forskelsbehandles på det punkt, da uddannelserne er meget forskellige, og det er vigtigt at vejlede eleverne bedst muligt for at sikre, at de kan foretage et korrekt valg af uddannelse ved første valg. Ca. 1/3 af preIB og IB eleverne bor på kollegiet. Det vil på sigt betyde et større pres på kollegiet, selvom kollegiet er udbygget. Ledelsen har derfor taget kontakt til boligselskabet for høre om mulighed for flere værelser på stadion området. Ledelsen og bestyrelsen er enig om, at der ikke skal udvides yderligere på kollegiet.
8. Helge Markussen orienterede om byggesagen. Håndværkerne arbejder intens på at gøre projektet færdigt, men kan ikke nå det før maj 2017. Der er grænser for, hvor mange lokaler, der kan trækkes ud af driften på en gang. Lærerværelset er næsten færdigrenoveret, men det har desværre vist sig, at støjgenerne ikke er 100% løst. Der kommer i nærmeste fremtid akustikplader op og det er håbet, at det kan løse udfordringen og ellers må der arbejdes videre med yderligere akustikforbedring.
9. Lena Mørch Nielsen orienterede om status for økonomien. Der er endnu 4 måneder tilbage af året, men den oversigt bestyrelsen har modtaget er bedste skøn for afslutningen af året. På indtægtssiden er det meget positivt med det særdeles flotte ansøgertal samt det meget lave frafald. Et udsving i elevtallet er meget følsomt for økonomien, og når elevtallet er så positivt, som det er pr. 3. kvartal 2016, betyder det også en meget positiv udvikling for den økonomiske situation. Helge Markussen orienterede om de ”sorte skyer” i horisonten. Hvis politikerne ændrer fordelingsmåden af elever kan det få konsekvenser for skolens elevtal. Ligeledes kan 9. klassernes mulighed for at vælge HF også få konsekvenser for søgetallet. Karakterkravet vil for Viborg Katedralskole få begrænset betydning. Der har fra politisk side været stor fokus på at flytte elever til EUD uddannelsen, og man har ikke været enig om tallene for ansøgerne. Man er nu enige om, at tallet for Viborg er, at 20% af ansøgerne går til EUD uddannelserne. Regionens gennemsnit er 18,9%. Landsgennemsnittet er 18,4%. Til sammenligning er tallet for Aarhus 12,4%. Det landspolitiske mål er 25% i gennemsnit i 2020. Ledelsen har taget initiativ til at indkøbe en skolebil. Flere gymnasier har købt bil eller biler og kan fremvise besparelser på kørselsudgifterne. Det er også en service til ansatte på skolen, at de ikke længere selv skal lægge bil til eller tage toget, hvor der ofte er meget længere transporttid. Der er dog den risiko ved indkøb af bil, at skolen er selvforsikrende, der kan ikke tegnes en forsikring på bilen, hverken kasko eller ansvar, og eventuelle skader skal derfor erstattes af skolen. Dog max 1% af tilskuddet fra staten. Der indkøbes også en lukket trailer, som skal fungere til transport af udstyr i forbindelse med arrangementer ude i byen, men også som reklamesøjle i byen. Status på renovering og etablering af ventilation. Ved sidste budgetopfølgning forventedes det, at der i indeværende år ville blive en udgift på ca. 12 mio. kr. til renovering og udbedring, men det har ikke været muligt at igangsætte for mere end 9.3 mio.kr, hvilket betyder et mindre underskud end forudsagt ved budgetopfølgningen i juni 2016.
10. Rektor Helge Markussen og tillidsrepræsentant Claus Dithmer har haft møde angående lærernes lønudvikling. Der er for gymnasierne i det gamle Viborg amt, dog undtaget Skive, indgået en lønpolitik. Der er de næste 3-4 år ingen lærere med en anciennitet på Viborg Katedralskole, som udløser tillæg efter aftalen. Der drøftes i stedet om der skal udmøntes helt særlige kvalifikations tillæg, nye funktionstillæg eller engangsvederlag. Parterne ser forskelligt på vægtningen af tillæggene, men forventer begge, at de i nærmeste fremtid vil finde en løsning. Formanden Stig Glent-Madsen gjorde opmærksom på, at det er vigtigt med elastik i lønpolitikken.
11. Indstillingen blev drøftet. Elevrepræsentanterne gjorde opmærksom på udfordringen i forhold til, at der er udmeldt besparelser på SU området. Stigningen hænger desværre sammen med besparelserne på området og er derfor nødvendige i forhold til den fortsatte drift af kollegiet. Bestyrelsen vedtog stigningen i opholdsafgiften, men bemyndigede ledelsen til at beslutte om det skal være pr. 1. januar 2017 eller pr. 1 august 2017. Ledelsen skal lave en oversigt, hvor der tages højde for fordele og ulemper ved tidspunktet.
12. Lena Mørch Nielsen fremlagde kort de vigtigste punkter i budgettet. Der tages forbehold for den endelige vedtagelse af finansloven. Første behandling af budgettet blev godkendt. I forhold til sidste år overvejes det at ændre budgetvilkårene for fagene. I år har hvert fag et budget samt mulighed for at søge initiativpuljen om ekstra beløb. Fra og med næste år vil der, hvis forsøget godkendes, ikke være et særskilt fagbudget. De enkelte fag indkøber det nødvendige med den klausul, at alle indkøb over 5.000 kr. skal godkendes. Forbruget følges og evalueres løbende. Der har fra andre skoler været positive tilbagemeldinger på lignende forsøg. Lena Mørch Nielsen fremlagde under punktet en oversigt udarbejdet af Danske Gymnasier tilrettet med Viborg Katedralskoles elevtal for 2016. Oversigten viser de forventede budgettal og dermed de forventede besparelser for årene 2017 til 2020. Der skal dog tages forbehold for beløbene, da flere tilskud ikke er indregnet og der er ikke taget højde for fremskrivning af elevtal og indeksregulering. Men oversigten viser desværre, at der også de kommende år vil være behov for tilpasninger og øget fokus på fastholdelse og tiltrækning af elever. På mødet i november fremlægges næste udkast til budget 2017.
13. Stig Glent-Madsen orienterede om baggrunden for punktet. Det er nu længe siden, at skolen overgik til selveje og det er tid til at se på om vedtægterne er tidssvarende. Da vedtægterne i sin tid blev lavet var det på baggrund af meget stramme rammer fra undervisningsministeriet. Der er sket en stor udvikling på området og det er vigtigt, at bestyrelsen tager stilling til, hvordan den mest optimale bestyrelse ser ud set i lyset af de udfordringer, som gymnasierne står over for i fremtiden. En arbejdsgruppe skal se nærmere på vedtægterne og komme med eventuelle forslag til ændringer. Foreløbig blev det aftalt, at det er frivilligt, om bestyrelsesmedlemmerne deltager i arbejdsgruppen, men at der under alle omstændigheder skal være en repræsentant for ledelsen, medarbejderne og eleverne. Ann-Dorte Christensen og Stig Glent-Madsen tilkendegav, at de ønsker at deltage. De øvrige bestyrelsesmedlemmer vil blive inviteret med og kan komme, hvis de ønsker det, når mødedato er fastlagt.
14. Lena Mørch Nielsen fortalte om skolens forpligtelse til at udarbejde en handleplan for opfyldelse af de sociale klausuler i henhold til bekendtgørelse nr. 1274 af 4. december 2012. Skolen har ansat 2 personer i fleksjob, men har et møde mandag den 26. september 2016 med henblik på at øge antallet. Pedelområdet og it funktionen kunne være områder, hvor der kunne tilføres personaleressourcer i form af ansatte i fleksjob. Skolen har tidligere haft personer i virksomhedspraktik og er også åben for dette og andre ansættelser på særlige vilkår. Lena Mørch Nielsen lagde dog stor vægt på, at skolen skal kunne tilbyde gode vilkår, på lige vilkår med allerede ansatte, for de personer, som tilknyttes skolen i forhold til job på særlige vilkår.
15. Bestyrelsen besluttede, at dagsordenen som forsøg skal sendes elektronisk. Forsøget evalueres på mødet i december 2016.
16. Kommende bestyrelsesmøder

* 16. november 2016
* 14. december 2016
* 28. marts 2017
* 8. juni 2017
* 21. september 2017
* 15. november 2017
* 12. december 2017

1. Intet

Referent Lena Mørch Nielsen

Stig Glent-Madsen Peter Rasmussen Lone Langballe

formand næstformand

Gudrun Bjerregaard Ann-Dorte Christensen Claus Dithmer

Britt Møldrup Mathias Lehmann Dahl Pedersen

Lauritz Kristian Bækgaard Rasmussen